Tina Cartey Hansen (KF), 2024-03-13:
Tak for ordet.
Og tak til skatteministeren for et noget blandet lovforslag her til min første tale i salen.
Jeg havde talt mig frem til 14 elementer, jeg kan høre, at ordføreren fra SF havde talt sig frem til 17, og det viser jo bare kompleksiteten i dette lovforslag.
Vi er alle sammen enige om, at der for mange elementer, der er blandet sammen.
Jeg har forståelse for, at hvert enkelt element måske kan være for småt i sig selv, men som andre også har sagt, ville det være en fordel at dele det op i flere enheder.
Selv med en kort høringsperiode og en stram tidsplan er det vigtigt for os i Det Konservative Folkeparti, at vi får behandlet de enkelte elementer grundigt.
Det skylder vi de mange, der bliver berørt af ændringerne og har taget sig tid til at indsende høringssvar.
Alle elementerne er vigtige, og efter det indslag, der lige har været, får jeg i hvert fald lyst til en romkugle, når vi er færdige her.
Men jeg har valgt at fremhæve tre ting, som allerede har været nævnt, så de tre ting er måske også nogle af dem, der ligesom ligger os alle sammen nærmest.
Det første handler om at ophæve særreglen for omvendt betalingspligt for moms ved el- og gashandel, som flere høringssvar stiller sig undrende over for.
Vi deler bekymringen for, at lovforslaget vil ramme energivirksomhederne på både likviditet og konkurrenceevne.
Det er store og veletablerede virksomheder, der i dag benytter sig af ordningen, og risikoen for, at de går konkurs, må anses for at være lille.
Det kunne man imødese på andre måder, f.eks. ved at trække tilladelsen tilbage, hvis en virksomhed kommer i restance.
Det her forslag virker uforholdsmæssigt voldsomt, og vi tror på, at vi kan finde en anden løsning, der også beskytter statens interesser.
Jeg kunne forstå på bl.a. SF, at der måske også er nogle andre elementer i det her.
Så jeg glæder mig til, at vi kan tale mere om den her sag og eventuelt alternative løsningsforslag, når vi kommer til udvalgsbehandlingen.
Så vil jeg også gerne som det andet fremhæve, at vi også er glade for den ændring i spildevandsafgiftsloven, der er kommet med i lovforslaget.
Det er kun rimeligt, at udledningen af urenset spildevand fra overløb får en højere afgift end udledningen af renset spildevand.
Vi ser gerne, at regeringen fremover er endnu mere ambitiøse på dette område.
Det tredje og for os vigtigste emne i det her lovforslag er jo, at vi hæver afgiften på bl.a. nikotinposer.
Som aftalepartner i aftalen om forebyggelse målrettet børn og unges forbrug af tobak, nikotin og alkohol er vi glade for, at vi nu sætter mere handling bag ordene.
Som mor til to børn i grundskolen er jeg meget bevidst om de fristelser, vores børn og unge bliver udsat for på daglig basis.
Derfor er vi Konservative tilfredse med, at vi hæver afgifterne, og at pengene bliver brugt på mere kontrol med butikker og kiosker i forhold til alder, men også til at scanne nettet for uautoriserede forhandlere, der udbyder puffbars og andre stærkt vanedannende nikotinprodukter.
Det skal vi have stoppet.
Bekymringerne for øget import skal i dette tilfælde besvares med øget kontrol.
Provenuet fra afgiftsforhøjelsen bruges jo netop inden for samme område.
Det giver mening – modsat et eksempel som en flyafgift, hvor halvdelen bruges til en ældrecheck, men det er jo en helt anden sag.
Til sidst vil jeg gerne fremhæve, at vi også er glade for, at det konservative forslag om elektronisk alderskontrol i butikkerne kom med i det her forslag.
Med de her tiltag får vi begrænset ulovligt salg og begrænset salg til børn og unge.
Det er godt.
Så på vegne af Det Konservative Folkeparti vil jeg sige, at vi overordnet set er positivt indstillede over for lovforslaget, og jeg ser frem til et konstruktivt samarbejde under den videre behandling af lovforslaget.